OBH 7640/1997.
Az állampolgári jogok országgyűlési biztosának jelentése
Ügyintéző: dr. Szabó Zoltán

Az eljárás megindítása

A Blikk c. napilapban 1997.  aug. 25-én " Életveszélyesen olcsóbb felújítani"   címmel újságcikk jelent meg, miszerint Bp. III. Pacsirtamező u. 33. számú ház lakói a megkezdett tatarozás óta életveszélyben, rettegésben élnek.

Tekintettel arra, hogy az adott esetben felmerült az Alkotmány 70/D. §. (1) bekezdésében írt testi és lelki egészséghez való jog sérelmének gyanúja, ezért az 1993. évi LIX. tv. 16. §. (2) bek. alapján hivatalból vizsgálatot rendeltem el.

A megállapított tényállás

A fenti cím alatt található IV. emeletes ház az önkormányzat tulajdonában áll. A Polgármesteri Hivatal Építésügyi Ügyosztálya ellenőrzése során megállapította, hogy az épület függőfolyosó szerkezete életveszélyes, helyreállítása elengedhetetlenül szükséges. Kötelezte a Celer Épületfenntartó és Szolgáltató Kft-t, hogy a szükséges intézkedéseket tegye meg. A kivitelezéssel közbeszerzési eljárás útján a Build Kft-t bízta meg. Az elvégzendő munkák költsége meghaladja a 3,5 millió Ft-ot.

A kivitelező a munkákat a lakók előzetes tájékoztatása után 1997. VII. 21-én kezdte el, azóta folyamatosan végzi. A lakók nehezen viselték az ezzel járó- kellemetlenségeket, emiatt panasszal is éltek. Ennek hatására a munkavégzés idejét
08-17,00 óra közötti időtartamra korlátozták, hét végén 15 óráig, de csak kevés zajjal járó tevékenység folytatható.
Az önkormányzathoz, a Celer Kft-hez az újságcikkben is részletezett élet- és balesetveszélyre vonatkozó bejelentés nem érkezett.
A riport megjelenését követően a polgármester úr haladéktalanul intézkedett az illetékesek útján, akik a munkák felfüggesztését rendelték el mindaddig, amíg a részben lebontott folyosón a biztonságos közlekedés feltételeit nem teremtették meg, ill. az egyéb balesetveszély elhárítására nem intézkedtek. Ennek határidejét aug. 25-én estig határozták meg. A kivitelező a hiányosságokat megszüntette, az építési naplóban is rögzített feltételeket teljesítette.

A vizsgálat megállapításai

A III. ker. Polgármesteri Hivataltól és a Celer Kft-től szármató információk szerint a Blikk c. újságban részletezett veszélyhelyzet az írás megjelenésének időszakában fennállt. A haladéktalanul foganatosított intézkedések következtében azonban ez rövid időn belül el lett hárítva. A helyszíni vizsgálatunk alkalmával a III. és IV. szinten lévő folyosó egy szakaszán már teljesen kicserélték a vasbeton szerkezetet, a többi részen csak a szegélyét tartó vasgerendákat újitották fel és mintegy 30-40 cm-es szélességben készült új betonfelület. A folyosó felújítással nem érintett felszíne átlagosan elérte a 60 cm-es szélességet.

Megállapítható, hogy a munka- és balesetvédelmi előírásokat súlyosan megszegő kivitelező Build Kft. tevékenységével, a munkák ellenőrzését végző Celer Kft. nem kellő hatásfokkal végzett ellenőrzésével alkotmányos visszásságot idézett elő az Alkotmány 70/D. §. (1) bekezdésében deklarált testi és lelki egészséghez való elvitathatatlan jog tekintetében.

Figyelemmel arra, hogy a vizsgálat időszakában az érintettek az alkotmányos visszásságot felszámolták, a jelenlegi helyzet pedig nem teszi indokolttá az országgyűlési biztos számára az 1993. évi LIX. tv. 20. §.(1) bekezdésében írt intézkedés megtételét.

Az ügy jogszabályi háttere

A Magyar Köztársaság Alkotmányáról szóló 1949. évi XX. tv.
Az állampolgári jogok országgyűlési biztosáról szóló 1993. évi LIX. tv.
A munkavédelemről szóló 1993. évi XCIII. tv., valamint a végrehajtásáról szóló 5/1993. (XII.26.) MüM rendelet

Budapest, 1997. 

Gönczöl Katalin